
Opis Nomago Bikes v LUR
Nomago je sistem izposoje e-koles v Ljubljani uvedel leta 2022, dve leti kasneje pa ga je razširil tudi v Medvode. S širitvijo sistema v občine Brezovica, Dobrova – Polhov Gradec, Dol pri Ljubljani,  Komenda, Mengeš, Škofljica in Trzin ter njegovo nadgradnjo v Medvodah, bo do konca leta vzpostavljenih dodatnih 33 postaj s skupno 121 električnimi kolesi. Uporabnikom bo tako na 90 lokacijah v devetih občinah Ljubljanske urbane regije na voljo 376 električnih koles. Samo v Ljubljani in Medvodah so uporabniki lani prekolesarili skoraj pol milijona kilometrov oziroma dobro tretjino več kot leto prej, pri čemer so si kolo v povprečju izposodili za 19 minut, v tem času pa v povprečju prevozili 4,8 kilometra.
Trzin
»Trzin je posebno okolje, saj se zaradi močne poslovne in obrtne dejavnosti vanj vsak dan pripelje veliko zaposlenih iz Ljubljane in drugih krajev. S postajami v obrtno-industrijski coni in naselju smo tako skupaj z občino ustvarili pogoje, za hitro in enostavno pot do delovnega mesta oziroma za vsakodnevne opravke. Šest postaj bo tako povezalo različne dele Trzina, od Habatove in Ljubljanske ceste do vrtca Žabica ter poslovnih območij Blatnica, Piramida in Motnica. S tem nastaja razvejana lokalna mreža, da električno kolo postane uporabno prevozno sredstvo. Ker je Trzin vključen v enotni regionalni sistem, pa se njegova uporabnost nadaljuje tudi zunaj meja občine,« je povedal Peter Žnidaršič, izvršni direktor za sinergije in multimodalnost v družbi Nomago.

